Simon Emil Ammitzbøll (LA), 2012-02-24:
Det er vigtigt, at vi bekæmper terrorisme.
Det mener vi i Liberal Alliance selvfølgelig også det er, for det er jo noget, der er med til at bevare vores demokratiske samfund, vores liberale demokrati og vores markedsøkonomi, som er grundforudsætningerne for frihed og for, at der er frie rammer for danske borgere.
Dansk Folkeparti har så i anledning af en dom, der er blevet afsagt af Københavns Byret, fremsat et beslutningsforslag vedrørende Roj TV, en kurdisk tv-station, der sender fra Danmark.
Der synes vi det er vigtigt at man husker at tænke på, at det her ikke alene er noget, der handler om terrorbekæmpelse, men at det også handler om ytringsfrihed.
Det er jo sådan, at man med hensyn til Roj TV selvfølgelig kunne spørge: Nå, ja, når de nu er blevet dømt, burde de så ikke få frataget deres sendetilladelse?
Det er vel også det, der, sådan som jeg forstår det, er Dansk Folkepartis ærinde med beslutningsforslaget.
Man kunne også overveje, om det overhovedet er rimeligt, at der er nogen, der skal have sendetilladelser, og det kan man vel kun, fordi det i gamle dage var sådan, at tv var noget, der var en slags begrænset ressource, altså dengang, da man havde UHF-antenner og den slags.
Vi kunne også overveje, om vi fremadrettet ville indføre avistilladelser, hvis det var det perspektiv, vi ønskede os, altså at man, for at man måtte have lov til at komme med sine synspunkter på tryk, så skulle have en særlig tilladelse til det.
Men det er nok ikke noget, vi ønsker os, er det vel?
Vi bør tage det med ytringsfriheden alvorligt og i virkeligheden sørge for at komme så langt væk som muligt fra et system, hvor man skal have tilladelser for at drive journalistik og lignende.
Så kan man gå ind og se på byrettens dom.
Jeg indrømmer gerne, at jeg ikke bruger meget af min tid på at læse domme.
Men jeg har faktisk læst den pågældende dom, og det var nok den forkerte, jeg valgte, for den var på næsten 200 sider, og det var jo selvfølgelig en del at komme igennem.
Men når man ser på det, som byretten siger, kan man se, at det jo i virkeligheden er lidt uklart, altså med hensyn til at finde ud af, hvordan de går ind og definerer, hvad det er, der gør, at der falder dom.
Man ser på en række enkelttilfælde, hvor byretten også kommer frem til, at det enkelte tilfælde sådan set ikke er det, der gør, at der falder dom.
Det enkelte tilfælde ville ifølge byretten i sig selv ikke have kunnet føre til en dom, men mere det, at der er mange tilfælde, hvor der er nogle synspunkter, der kommer til udtryk, som der så ikke får lov til at komme et modsvar til.
Det er sådan set det, der fremgår af dommen.
Så siger man, at der åbenbart er tale om propaganda, når der kommer mange af de tilfælde og der ikke er nok modsvar til dem.
Det er jo ikke det, at man har modtaget penge fra PKK, der som sådan gør, at det er ulovligt, eller at man dermed har modtaget penge fra terrorvirksomhed, det er ikke det i sig selv, men det er det, at man har gjort det, der har været medvirkende til, at dommen er blevet afsagt, og det er da vigtigt at huske på, når vi har en diskussion som den, vi har her i dag.
Vi synes, at det i forbindelse med det arbejde, som man i Justitsministeriet og Kulturministeriet i øjeblikket sidder med, er vigtigt, at man inddrager ytringsfrihedsperspektivet – og det håber vi også er noget justitsministeren vil tage med – vi synes sådan set, at det, der er det mest interessante i forhold til den her dom, er spørgsmålet om ytringsfriheden: Hvor langt må borgerne gå?
Så kan man også gå ind og se på nogle af de andre principper.
Altså, vi ved jo egentlig ikke, hvad landsretten måtte komme frem til.
Der kunne det jo have været interessant, at man havde ventet lidt på det.
Jeg er ikke en af dem, der er mest jomfrunalsk, med hensyn til at man ikke må udtale sig, i forhold til hvad domstolene går og laver, men at det ligefrem er noget, vi skal vedtage et beslutningsforslag om, inden sagen er kørt færdig, synes jeg måske er at stramme det lige meget nok.
Alt i alt er konklusionen fra Liberal Alliance den, at vi ikke kan støtte beslutningsforslaget.
Vi er bekymrede over, at man, altså ikke kun fra forslagsstillernes side, men sådan set også fra regeringens side, ikke er opmærksom nok på ytringsfrihedsperspektivet.
Selvfølgelig skal vi altid være opmærksomme på, at vi skal have en ordentlig terrorbekæmpelse.